Diari Oficial de la Generalitat Valenciana


Sumari del DOGV 4996, del 29-04-2005 (2005/4343)

ORDE de 7 d'abril de 2005, de la Conselleria de Cultura, Educació i Esport, per la qual es convoca un concurs d'ajudes a projectes de formació del professorat en centres docents privats concertats i de titularitat municipal d'educació preescolar o d'ensenyances escolars de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4996

Data del DOGV
:   29-04-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/4343


Data del document
:   07-04-2005

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * personal docent
    * centre d'ensenyament
    * formació del professorat
    * ajuda pública
    * educació preescolar
    * suport econòmic

ORDE de 7 d'abril de 2005, de la Conselleria de Cultura, Educació i Esport, per la qual es convoca un concurs d'ajudes a projectes de formació del professorat en centres docents privats concertats i de titularitat municipal d'educació preescolar o d'ensenyances escolars de la Comunitat Valenciana. [2005/4343]
  
La Llei Orgànica 10/2002, de 23 de desembre, de Qualitat de l'Educació en l'article 67, disposa que els centres docents disposaran de la necessària autonomia pedagògica, organitzativa i de gestió econòmica per a afavorir la millora contínua de l'educació. Les administracions educatives, en l'àmbit de les seues competències, fomentaran esta autonomia i estimularan el treball en equip dels professors.
  
La formació del professorat té com a objectiu prioritari la millora de la funció docent, tant pel que fa a l'actuació en l'aula com quant a la gestió i la coordinació pedagògica dels cicles, departaments o seminaris. Això suposa la consideració del centre docent com a primer nucli de la formació permanent del professorat, capaç de donar resposta a les necessitats sorgides de l'anàlisi de la pràctica docent. És necessari, doncs, millorar el treball de l'equip de centre, perseguint una major cohesió i coherència del conjunt.
  
En este sentit, un dels objectius fonamentals de la Conselleria de Cultura, Educació i Esport, és promoure i estimular actuacions de formació que executen equips de professors d'un o més centres, amb l'aval dels consells escolars respectius, per a la qual cosa s'han de facilitar els recursos necessaris als claustres que, compartint les necessitats de formació i arribant a un consens en un projecte comú, generen dinàmiques de treball que repercutisquen en la millora del funcionament de la institució escolar.
  
La Formació en Centres és una modalitat de formació que considera el centre educatiu com el nucli formatiu bàsic i es dirigix al professorat del centre com a equip de treball compromés en una tasca comuna.
  
La Formació en Centres es considera com un temps per a la reflexió crítica i compartida de la pràctica docent en el context i circumstàncies en què es produïxen i per part dels seus protagonistes, per a reconstruir i millorar els marcs teòrics i les pràctiques educatives, contribuint així a la millora d'una cultura col·laborativa en els centres escolars.
  
La Formació en Centres es considera un procés de canvi continuat que potencia la professionalitat, integrant en la pràctica, formació, cultura organitzativa i innovació. El rendiment col·lectiu es basa, en última instància, en l'actuació i reflexió conjunta.
  
El treball en equip del professorat és necessari per a l'elaboració i revisió del projecte educatiu de centre, els projectes curriculars d'etapa i per al desenrotllament dels diferents nivells de concreció curricular, així com per a l'anàlisi de la pràctica docent, el foment del treball en equip i qualsevol projecte pedagògic que es considere innovador.
  
Per això, fent ús de les atribucions que em conferix l'article 35 de la Llei de la Generalitat Valenciana 5/1983, de 30 de desembre, del Govern Valencià,
  
ORDENE
  
Primer. Convocatòria
  
Es convoca un concurs de projectes de formació del professorat en centres. Per mitjà d'este concurs els centres podran obtindre ajuda econòmica o suport prioritari del Centre de Formació, Innovació i Recursos Educatius (CEFIRE). Dirigit a centres docents privats concertats i de titularitat municipal d'educació preescolar o d'ensenyances escolars de la Comunitat Valenciana. Aprovar el model d'instància i les bases per què es regirà, que s'inclouen com annexos I, II, III, IV i V a la present orde.
  
Segon. Finançament
  
El finançament destinat als centres privats concertats i a aquells de titularitat municipal, serà a càrrec del capítol IV, codi línia T1396000 del programa 68.06.72.199.32, per una quantitat màxima de 30.050 euros, de l'exercici de 2005.
  
DISPOSICIONS FINALS
  
Primera
  
Es delega en el director general d'Ensenyament la resolució de la convocatòria objecte de la present orde.
  
Segona
  
Esta orde produirà efectes des del dia 29 d'abril del 2005.
  
Contra el present acte, que posa fi a la via administrativa, els centres docents privats concertats, de conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, podran interposar recurs potestatiu de reposició o plantejar directament recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura, Educació i Esport en el termini d'un mes des de l'endemà de la publicació.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos des de l'endemà de la publicació.
  
Els centres docents de titularitat municipal només podran interposar recurs contenciós administratiu, de conformitat amb l'article 44 de la Llei Reguladora de la Jurisdicció Contenciosa Administrativa.
  
València, 7 d'abril de 2005.
  
El conseller de Cultura, Educació i Esport
  
Alejandro Font de Mora Turón
  
ANNEX I
  
Bases de la convocatòria d'ajudes a projectes de formació del professorat en centres
  
Primera. Objecte dels projectes
  
El projecte de formació del professorat en centres és un instrument per a atendre les necessitats de formació d'un equip o grup de professors que impartix la docència en un centre docent, amb l'objectiu de millorar la qualitat de l'ensenyança en este, tant pel que fa a l'actuació en l'aula com quant a la gestió i coordinació pedagògica del centre docent. Les propostes de formació, presentades per l'equip directiu, es faran explícites en un projecte comú, el qual comptarà amb l'informe favorable del claustre de professors.
  
Segona. Duració
  
1. Els projectes es realitzaran al llarg del curs escolar 2005-2006, per un mínim de 30 hores i un màxim de 60 hores.
  
2. Si les característiques del projecte exigixen una duració major s'indicaran les etapes i els resultats a obtindre en cada curs acadèmic. La sol·licitud d'ajuda per a un projecte de formació no podrà ser prorrogada en cap cas a la següent convocatòria.
  
Tercera. Participants
  
Podran participar en este concurs els centres docents privats concertats i de titularitat municipal d'educació preescolar o d'ensenyances escolars de la Comunitat Valenciana que presenten projectes de formació. Els centres podran concórrer als tipus de projecte següents:
  
Tipus A: un sol centre. Serà elaborat per l'equip directiu, i comptarà amb l'informe favorable del claustre de professors.
  
Tipus B: més d'un centre del mateix nivell. Projectes de formació de més d'un centre, que tenen característiques comunes: Àmbit rural, CAES, PAEP, EPA, Educació Infantil, Educació Especial... En estos casos es tindrà en compte que els centres participants tinguen característiques semblants quant a organització i estructura, que les característiques geogràfiques de la zona permeten el treball conjunt i que un nombre excessiu de participants no dificulte la bona realització del projecte. Serà elaborat pels respectius equips directius, i comptarà amb l'informe favorable dels respectius claustres de professors.
  
Tipus C: coordinació entre centres de distint nivell. Projecte de formació que suposa una coordinació entre centres de distint règim o nivell educatiu. Serà elaborat pels respectius equips directius, i comptarà amb l'informe favorable dels respectius claustres de professors.
  
Quan un centre sol·licite més d'un projecte de formació només podrà obtindre ajuda econòmica d'un projecte per tipus de projecte.
  
Els projectes que es presenten hauran d'inserir-se en la Programació General Anual.
  
En qualsevol cas, tots els centres docents que participen en esta convocatòria, hauran de complir els requisits establerts en l'article 13 de la Llei 38/2003, de 17 de novembre, General de Subvencions.
  
Quarta. Àmbits de treball
  
1. Els projectes de formació tractaran algun dels aspectes següents:
  
a) Formació teòrica i pràctica de grups de professors per a l'elaboració d'un projecte educatiu de centre que contemple la definició de línies educatives quant a:
  
- Concreció a la realitat del centre de les finalitats i intencionalitats educatives.
  
- Disseny particular del programa d'educació bilingüe. Aspectes relacionats amb l'elaboració, aplicació i avaluació dels programes d'educació bilingüe enriquits i dels seus dissenys particulars.
  
- Criteris bàsics que orienten l'organització del centre, la participació dels diversos estaments de la comunitat escolar i la coordinació amb els servicis educatius de la zona.
  
- El reglament de règim intern del centre.
  
b) Formació teòrica i pràctica d'equips docents per a l'elaboració o revisió de projectes curriculars d'etapa i de les programacions incloses en ells, que contemple la definició de línies de treball quant als temes següents:
  
- Actualització en els coneixements científics i didàctics propis de l'etapa, cicle o grau i de les seues àrees, matèries o mòduls.
  
- Elaboració del Pla d'actuació per a l'atenció a la diversitat de l'alumnat.
  
- Incorporació de l'educació en valors en els projectes del centre o el tractament dels temes transversals.
  
- Aplicació del Projecte Curricular al tercer nivell de concreció: Programació de l'aula.
  
- Avaluació dels aprenentatges i de la pràctica docent.
  
- Organització i utilització de recursos didàctics del centre.
  
- Els Programes de Garantia Social com a possibilitat per a la transició a la vida activa.
  
- Acció interinstitucional tendent a compensar les desigualtats socioculturals en educació.
  
- Estratègies per a abordar la planificació i seguiment de l'acció tutorial.
  
- Salut laboral i autoprotecció.
  
- Integració curricular.
  
- Gestió de la qualitat.
  
2. No ha de confondre's l'elaboració dels projectes del centre amb la formació necessària perquè siga possible la seua elaboració que és l'objecte dels projectes de formació en centres regulats en esta orde.
  
3. Este és un model de formació que considera el centre educatiu com el nucli formatiu bàsic, per la qual cosa el projecte de formació que es presente ha de fonamentar-se en el treball en seminari o grup. Altres modalitats formatives com cursos o jornades no podran considerar-se com de suport al treball dels seminaris o grups participants en esta convocatòria.
  
Quinta. Termini
  
El termini de presentació de sol·licituds serà fins al dia 30 de maig del 2005.
  
Sexta. Formalització de les sol·licituds i documentació
  
El director del centre docent o un dels directors (en cas de participar més d'un centre), haurà de presentar, al costat d'una fotocòpia compulsada del seu DNI o NIF, original en paper de la documentació següent:
  
a) Sol·licitud segons annex II.
  
b) Certificat del secretari o secretària en què es transcriga literalment l'apartat de l'acta del Claustre del centre en què conste l'aprovació del projecte i el compromís d'adoptar les mesures necessàries per a la seua realització.
  
c) Certificat del secretari o secretària en què es transcriga literalment l'apartat de l'acta del Consell Escolar del centre en què conste l'aprovació del projecte i el compromís d'adoptar les mesures necessàries per a la seua realització.
  
Si el projecte afecta més d'un centre, hauran d'especificar-se les dades anteriors per a cada un dels centres participants. A més, s'indicarà el centre que a efectes econòmics coordinarà el projecte.
  
d) Pressupost global del projecte, detallat i explicitat, segons s'indica en l'annex V.
  
e) Escrit en què se sol·licite el suport i el certificat del CEFIRE, en cas de no obtindre puntuació suficient o no desitjar ajuda de tipus econòmic.
  
f) Projecte de treball d'acord amb el model de l'annex V. D'este projecte de treball haurà de presentar-se, també, còpia en suport magnètic, processador de textos dels paquets ofimàtics MS-Office o Open-Office.
  
Aquells projectes que per al seu desenrotllament requerixen l'assessorament i col·laboració de persones o institucions, hauran d'adjuntar un escrit, d'estos agents externs, on conste la seua acceptació i la planificació de les seues intervencions. En el cas dels centres de formació, l'acceptació serà amb el vistiplau de la direcció del CEFIRE.
  
D'acord amb l'article 71 de la Llei de Règim Jurídic de les Administracions Públiques i del Procediment Administratiu Comú, si la sol·licitud no té els requisits que indica esta en l'article 70 i els que exigix, si correspon, la legislació específica aplicable, es requerirà l'interessat perquè, en un termini de deu dies corregisca la falta o acompanye els documents preceptius. Si no ho fa així, en la resolució se'l considerarà desistit de la seua petició. Els interessats en el moment de la presentació de la sol·licitud, podran acollir-se si és procedent a l'article 23.3 de la Llei General de Subvencions citada anteriorment.
  
Les sol·licituds i documentació complementària podran presentar-se en el Registre General de la Conselleria de Cultura, Educació i Esport i de les Direccions Territorials de Cultura, Educació i Esport, sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; si l'expedient es tramita per correu, es presentarà en sobre obert perquè el funcionari puga posar la data i el segell de correus abans de ser certificat.
  
Sèptima. Valoració dels projectes
  
1. La valoració dels projectes presentats, serà realitzada per una comissió presidida pel cap del Servici de Formació del Professorat o persona en qui delegue i constituïda per:
  
- Els subdirectors/es territorials d'Educació de les Direccions Territorials de Cultura, Educació i Esport o un representant, designat pel director territorial.
  
- Un director/a d'un col·legi d'Educació Primària i un director/a d'un institut d'Educació Secundària, designats pel director general d'Ensenyament.
  
- Tres assessors/es de formació i/o directors/es de CEFIRE, designats pel director general d'Ensenyament.
  
- Un tècnic del Servici d'Ensenyaments en Valencià, designat pel director general d'Ensenyament.
  
- Un inspector/a d'Educació que haja format part d'alguna de les comissions d'avaluació de projectes de formació en centres, designat pel director general d'Ensenyament.
  
- Actuarà com a secretari, amb veu i vot, un funcionari de la Direcció General d'Ensenyament, designat pel director general d'Ensenyament.
  
2. A les reunions de la comissió podrà assistir un representant de cada un dels sindicats que formen part de la Mesa Sindical Sectorial d'Educació, amb veu però sense vot.
  
La comissió ajustarà la seua actuació a allò que disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú.
  
3. La comissió de valoració de projectes als efectes d'agilitzar el procés de baremació, disposarà la constitució de subcomissions tècniques en els CEFIRE, les quals elaboraran un informe de cada projecte de formació del seu àmbit territorial, en què s'expressarà la viabilitat del projecte, l'adequació dels recursos sol·licitats i aquelles altres qüestions que aconsellen o no la realització del projecte. Tot això es reflectirà en una puntuació atenent als criteris següents.
  
Octava. Criteris de selecció
  
a) Adequació del projecte a la modalitat de «Formació en Centres» i consistència metodològica. (Màxim 20 punts).
  
- Anàlisi de la realitat del centre, quant a necessitats de formació: 0-1-2 punts.
  
- Concreció i viabilitat dels objectius finals i parcials en relació a la formació del professorat: 0-1-2 punts.
  
- Continguts, grau de coherència amb el Projecte Educatiu de Centre o aspectes del Projecte Curricular : 0-1-2 punts.
  
- Adequació de les activitats de formació previstes, temporalització i dinàmica de treball corresponents: 0-1-2 punts.
  
- Participació de l'equip directiu:2 punts.
  
- Concreció de la intervenció d'assessories externes i d'altres recursos previstos: 9-0-6-8 punts.
  
- Definició dels criteris i procés d'avaluació: 0-1-2 punts
  
- Percentatge del professorat participant:
  
Projectes de tipus A i B. (Segons base primera). A partir del 25%: 2 punts. A partir del 50%: 3 punts. A partir del 75%: 4 punts. El 100%: 5 punts.
  
- Projectes de tipus C. (Segons base primera): 5 punts.
  
b) Relatius al centre (màxim 5 punts).
  
- El centre no ha participat en les dos últimes convocatòries: 2 punts.
  
- El centre és la primera vegada que participa en la convocatòria: 3 punts.
  
- Centres d'immersió lingüística o línia en valencià: 2 punts.
  
c) Centres que necessiten formació sobre aspectes del Sistema Educatiu. Com a conseqüència d'incorporar (màxim 5 punts):
  
- Models de gestió de la qualitat: 5 punts.
  
- Integració curricular de les TIC: 5 punts.
  
- Salut laboral i plans d'autoprotecció: 5 punts.
  
- Programes d'educació bilingüe: 5 punts.
  
- Una línia en valencià: 5 punts.
  
d) Projectes de formació per a l'elaboració del Pla d'Actuació per a l'atenció a la diversitat de l'alumnat, segons l'Orde de 18 de juny de 1999: 5 punts.
  
La comissió proposarà ajuda econòmica per als projectes millor puntuats, tenint en compte l'ajuda sol·licitada i el pressupost disponible en la convocatòria.
  
Aquells projectes que complint amb els requisits de la convocatòria no arriben a la puntuació suficient per a obtindre ajuda, o no la desitgen, i vulguen el suport del CEFIRE i el certificat, si correspon, ho faran constar així en la sol·licitud. Així constarà en la resolució de la convocatòria.
  
Novena. Termini de resolució. Publicació de la resolució
  
Segons el que establixen els articles 24, 25 i 26 de la Llei General de Subvencions, el termini màxim per a resoldre la present convocatòria és de 6 mesos des de la data d'efectes de la convocatòria.
  
La proposta provisional dels projectes seleccionats es farà pública en el tauler d'anuncis de la Conselleria de Cultura, Educació i Esport, de les Direccions Territorials de Cultura, Educació i Esport i dels Centres de Formació, Innovació i Recursos Educatius (CEFIRE).
  
Hi haurà un termini de 10 dies hàbils per a reclamar davant de la comissió de valoració dels projectes, la qual resoldrà les reclamacions de la proposta provisional i elevarà la proposta definitiva al director general d'Ensenyament, que resoldrà la convocatòria per delegació del conseller.
  
Tant en la resolució provisional com en la definitiva, seran especificats els projectes amb la quantitat d'ajuda proposada.
  
La resolució definitiva es publicarà en el Diari Oficial de la Generalitat Valenciana.
  
Deu. Suport, coordinació i seguiment
  
1. Cada projecte tindrà un coordinador intern que assumirà funcions de coordinació del grup i de dinamització del treball programat, així com de gestió i administració dels recursos assignats; sent el garant de la participació de cada persona en el projecte i donant fe del mode en què este es realitza.
  
Exercirà també funcions de relació amb l'exterior (institucions de formació, administració, etc.), representant l'equip docent participant.
  
Per això i en la mesura que es puga ha de buscar-se dins de l'organització horària del centre els temps necessaris perquè el coordinador duga a terme les seues funcions.
  
2. Els CEFIRE, quan s'haja sol·licitat, oferiran prioritàriament suport tècnic, així com assessorament per a l'elaboració i desenrotllament dels projectes de formació sense perjuí de la col·laboració que s'establisca amb altres òrgans de l'administració o altres entitats.
  
La inspecció d'educació, d'acord amb el seu pla d'activitats, realitzarà el seguiment dels projectes. Elevarà un informe final abans del 30 de setembre de l'any 2006 a la comissió d'avaluació que segons la base catorze es constituirà en cada CEFIRE.
  
Onze. Percepció de les ajudes
  
1. L'import de les ajudes el proposarà la comissió de valoració de projectes a la vista de l'interés i de la qualitat dels projectes seguint els criteris de selecció. Cada projecte es podrà dotar amb una quantitat inferior a 1803 euros. L'ajuda es farà efectiva al centre que actue com a coordinador.
  
2. Una vegada acceptada l'ajuda expressament per mitjà d'escrit de la direcció del centre, hauran d'adjuntar també, tal com disposa la base tretzena, la documentació pròpia de la modalitat de justificació econòmica per la qual opten.
  
Tota la documentació s'enviarà a la Direcció General d'Ensenyament en el termini que serà fixat en la resolució definitiva de la present convocatòria i en cap cas excedirà del dia 1 de desembre del 2005.
  
El pagament de les ajudes es farà d'acord amb els percentatges i amb les garanties assenyalades en l'article 47 bis. 1-a) i 2 del text refós de la Llei d'Hisenda Pública de la Generalitat Valenciana (article introduït per la Llei 8/1995, de 29 de desembre, de la Generalitat Valenciana, de mesures fiscals, administratives i d'organització de la Generalitat Valenciana).
  
Els centres que no complisquen les condicions assenyalades anteriorment es considerarà que renuncien a l'ajuda concedida.
  
En cas de no ser lliurats, en el CEFIRE corresponent, els dos exemplars de la memòria final que arreplegue els resultats del projecte, el centre estarà en l'obligació de reintegrar l'import de l'ajuda.
  
3. Tota alteració de les condicions que es tenen en compte per a la concessió de les ajudes podrà donar lloc a la modificació de la resolució de concessió. Així mateix, seran causes de reintegrament de les quantitats percebudes, les previstes en l'article 47.9 de la Llei d'Hisenda Pública de la Generalitat Valenciana i les establertes en l'article 14 de la Llei General de Subvencions.
  
4. L'obtenció concurrent d'altres ajudes pel mateix concepte podrà donar lloc a la modificació de la resolució de concessió.
  
Dotze. Obligacions dels beneficiaris
  
L'acceptació de la realització d'un projecte aprovat implica, per part dels centres seleccionats, els compromisos següents:
  
a) Realitzar el projecte durant el curs 2005-2006.
  
b) Assignar l'import de l'ajuda rebuda per a gastos generals del projecte de formació.
  
c) Realitzar les activitats que per al seguiment del projecte establisca la comissió d'avaluació.
  
d) Presentar en el CEFIRE de la seua zona dos exemplars de la memòria final, original i còpia en suport magnètic, en els processadors de textos dels paquets ofimàtics MS-Office u Open-Office, amb els resultats del projecte abans del 31 de juliol de l'any 2006.
  
La memòria final inclourà:
  
1. Breu justificació del projecte.
  
2. Objectius:
  
. Proposats inicialment.
  
. Aconseguits a la finalització del projecte.
  
3. Desenrotllament del projecte.
  
En este apartat es farà constar, sintèticament, el treball realitzat en les diferents fases del projecte així com les implicacions organitzatives que ha suposat el seu desenrotllament.
  
4. Conclusions i suggeriments.
  
Es reflectiran els èxits del projecte i la seua incidència en el centre docent, la valoració que l'equip de professors fa tant del procés com del producte i les propostes que per al futur es deriven de la realització del projecte, així com les necessitats de formació que l'equip demanda.
  
5. Memòria econòmica.
  
Còpia de les factures que acrediten els gastos generats pel projecte de formació havent d'especificar cada un dels conceptes que s'establixen:
  
5.1. Docència/assessorament per part d'experts.
  
5.2. Bibliografia.
  
5.3. Desplaçaments.
  
5.4. Material fungible.
  
6. Relació de professorat que ha participat en el projecte:
  
.Professorat que ha realitzat el projecte.
  
.Professionals i institucions que han impartit o coordinat la formació.
  
S'adjuntaran les actes d'assistència, firmades i amb el DNI dels participants, de les reunions de treball i de les activitats de formació.
  
S'adjuntarà també un acta final d'assistència segons el model de l'Annex III.
  
7. Informe de valoració del consell escolar del centre.
  
e) Aquelles obligacions que l'article 47 del Text Refós de la Llei d'Hisenda Pública imposa als beneficiaris de les ajudes concedides (sotmetiment a les actuacions de control financer que corresponen a la Intervenció General i comunicació d'obtenció d'altres ajudes amb la mateixa finalitat), a més de les contemplades en l'article 14 de la Llei General de Subvencions.
  
Tretze. Justificació dels gastos
  
En el desenrotllament del projecte podran presentar-se, per a la seua justificació, els gastos següents:
  
- Docència o assessorament per experts. No per assistència a cursos o jornades.
  
- Material fungible.
  
- Bibliografia. Esta s'haurà d'inventariar i depositar en la biblioteca del centre.
  
- Desplaçaments només en aquells casos en què el projecte es realitze en centres de distinta localitat o quan siga necessari per al desenrotllament d'alguna activitat. No per assistència a cursos o jornades.
  
L'ajuda es dedicarà íntegrament al projecte de formació i almenys el 75% s'invertirà en docència o assessorament per experts i bibliografia.
  
Per a rebre l'ajuda atorgada s'hauran de justificar documentalment davant de la Direcció General d'Ensenyament els gastos que, específicament, haja suposat el desenrotllament del projecte. A l'efecte, podran optar per una de les següents modalitats de justificació:
  
1. Justificació prèvia a l'ajuda.
  
S'hauran de presentar els documents d'índole econòmica, originals, que justifiquen els gastos necessaris per al desenrotllament del projecte, tenint en compte allò que preveu la base onzena.
  
La justificació s'efectuarà per un import igual o superior a l'ajuda concedida i exigirà, amb caràcter previ, la comunicació escrita a la Direcció General d'Ensenyament de l'opció per esta modalitat de justificació i de la renúncia expressa a la modalitat contemplada en l'apartat 2.
  
Els terminis per a la presentació dels documents justificatius seran fixats en la resolució definitiva de la present convocatòria i en cap cas excediran del dia 1 de desembre del 2005.
  
2. Justificació a posteriori de l'ajuda.
  
Per a poder transferir les quantitats concedides, sense justificació prèvia, per aplicació de l'article 47 del decret de 26 de juny de 1991, pel qual s'aprova el Text Refós de la Llei d'Hisenda Pública, els beneficiaris hauran de complir el que seguidament s'especifica:
  
2.1 Presentar en el Servici Territorial de la Conselleria d'Economia i Hisenda de la respectiva província un aval bancari per import de l'ajuda aprovada més un 10% d'esta, que servirà per a garantir l'ajuda i altres gastos i interessos de demora, en el supòsit d'haver incomplit el beneficiari la normativa que regula l'ajuda.
  
2.2 Presentar en la Direcció General d'Ensenyament, per a la seua constància i arxiu, una fotocòpia compulsada de l'aval bancari, així com una còpia acreditativa d'haver-se efectuat el depòsit de l'aval en el servici territorial de la Conselleria d'Economia i Hisenda.
  
2.3 Especificar que el dit aval està a disposició de la Conselleria de Cultura, Educació i Esport de la Generalitat Valenciana, la qual serà la competent per a ordenar la seua execució o bé la seua anul·lació i devolució a l'interessat, en funció del grau de compliment dels requisits establits en la normativa vigent.
  
2.4 L'anul·lació i devolució de l'aval a l'interessat només serà possible si el beneficiari ha presentat a la Direcció General d'Ensenyament la documentació d'índole econòmica, originals, prevista en esta orde. S'establix com a termini límit per a la mencionada justificació el 30 de setembre de l'any 2006.
  
Els terminis per a la presentació de la documentació a què es referix l'apartat 2.1, així com aquells que han de regir per a constituir l'aval i la seua posterior presentació davant de la Direcció General d'Ensenyament, seran fixats en la resolució definitiva de la present convocatòria i en cap cas excediran del dia 1 de desembre del 2005.
  
Tota la documentació a què es referixen els apartats anteriors haurà de ser original, en el cas de documents justificatius, o també fotocòpia compulsada en la resta de documents.
  
Catorze. Avaluació i certificació
  
En cada CEFIRE es constituirà una comissió d'avaluació composta per:
  
- El director/a del CEFIRE corresponent, que actuarà com a president/a.
  
- L'inspector que el director territorial designe de la circumscripció en l'àmbit territorial del CEFIRE.
  
- El director/a d'un dels centres que participen en la convocatòria designat/ada per sorteig.
  
- Dos assessors/es del CEFIRE, un d'ells actuarà com a secretari/ària.
  
La comissió es constituirà una vegada que es publique la resolució definitiva i establirà el pla de seguiment per a cada projecte.
  
La comissió podrà demanar dels centres la informació que considere necessària per a la correcta avaluació del projecte.
  
Esta comissió, prèvia comprovació que s'han complit les obligacions dels beneficiaris, i comptant amb els informes de seguiment, elaborarà la documentació següent:
  
- Les actes finals d'avaluació, segons l'annex IV, perquè el CEFIRE emeta els certificats corresponents. Als assistents se'ls podrà certificar, quan acrediten com a mínim un 85% d'assistència, segons el total d'hores pel qual es va dissenyar el projecte de formació. El nombre d'hores que se certificaran podrà oscil·lar entre el màxim 60 hores i el mínim 30 hores, segons el parer de la comissió d'avaluació. En els certificats expedits constarà el mateix nombre d'hores de formació per a tots els participants en cada projecte de formació.
  
- La relació de centres que no han complit amb les bases d'esta orde perquè la Direcció General d'Ensenyament prenga les mesures oportunes.
  
Els CEFIRE arxivaran els originals en la secretaria i enviaran una còpia d'esta documentació a la Direcció General Ensenyament, abans del 30 d'octubre de l'any 2006.
  
Quinze. Retirada de la documentació
  
La documentació presentada pels centres no seleccionats podrà retirar-se de la Direcció General d'Ensenyament durant el mes següent a la publicació de la resolució en el Diari Oficial de la Generalitat Valenciana, directament per l'interessat o per una persona degudament autoritzada. Transcorregut este termini es perdrà tot dret sobre la documentació.
  
Setze. Adaptació de l'horari a les necessitats de formació
  
Per a sol·licitar l'adaptació de l'horari docent a les necessitats de formació, els centres docents privats concertats i de titularitat municipal d'educació preescolar o d'ensenyances escolars dependents de la Conselleria de Cultura, Educació i Esport de la Generalitat Valenciana, hauran d'acollir-se a allò que disposen les instruccions de la Direcció General d'Ensenyament, per al curs escolar 2005-2006.